กวางตุ้ง มณฑลที่ GDP ใหญ่กว่าประเทศไทย 3 เท่า
25 พ.ย. 2562

กวางตุ้ง มณฑลที่ GDP ใหญ่กว่าประเทศไทย 3 เท่า / โดย ลงทุนแมน
ตอนนี้จีนมี GDP ใหญ่กว่าประเทศไทย 27 เท่า
จีนแบ่งการปกครองออกเป็นมณฑล
ถ้าถามว่ามณฑลไหนมี GPD มากสุด
คำตอบคือ มณฑลกวางตุ้ง..
ที่น่าสนใจคือ แค่กวางตุ้งมณฑลเดียว ก็มีมูลค่า GDP ใหญ่กว่าประเทศไทยถึง 3 เท่า
แล้วมณฑลกวางตุ้ง มีความสำคัญต่อเศรษฐกิจจีนแค่ไหน
ลงทุนแมนจะเล่าให้ฟัง
┏━━━━━━━━━━━━┓
บทความนี้ของลงทุนแมน โพสต์ล่วงหน้าใน
Blockdit โซเชียลมีเดีย รูปแบบใหม่
┗━━━━━━━━━━━━┛
มณฑลกวางตุ้ง ตั้งอยู่ทางตอนใต้ของจีนใกล้กับเกาะฮ่องกง และมาเก๊า มีพื้นที่ประมาณ 180,000 ตารางกิโลเมตร หรือ 1.8% ของพื้นที่ประเทศจีน
ในปี 2018 กวางตุ้งมีจำนวนประชากรเท่ากับ 113 ล้านคน หรือ 8% ของประชากรจีน
ที่น่าสนใจคือ นับตั้งแต่ปี 1978 ถึง 2018 GDP ของกวางตุ้งนั้นมีการเติบโตเฉลี่ยปีละ 13%
ปัจจุบัน มณฑลกวางตุ้งมีมูลค่า GDP เท่ากับ 44 ล้านล้านบาท เป็นมณฑลที่มีขนาดเศรษฐกิจใหญ่ที่สุดของจีนมาตั้งแต่ปี 1989
ถ้าเปรียบมณฑลกวางตุ้งเป็นประเทศ
ด้วยขนาด GDP ของที่นี่ จะใหญ่เป็นอันดับที่ 13 ของโลก
ใหญ่กว่า GDP ของออสเตรเลีย และสเปน
และใหญ่กว่า GDP ของประเทศไทยที่ 15 ล้านล้านบาท ถึง 3 เท่า
ย้อนกลับไปช่วงก่อนปี 1978 เศรษฐกิจของมณฑลกวางตุ้งยังไม่มีการพัฒนามากนัก
แต่หลังจากเติ้ง เสี่ยวผิง อดีตผู้นำของจีนทำการปฏิรูปเศรษฐกิจครั้งใหญ่ของประเทศ โดยเฉพาะการเปิดประเทศเพื่อรับการลงทุนจากต่างชาติ กวางตุ้งนั้นเป็นพื้นที่แรกของจีนที่เปิดรับการลงทุนดังกล่าว
นอกจากนี้ ด้วยที่ตั้งของมณฑลกวางตุ้ง ทำให้ที่นี่เป็นศูนย์กลางการคมนาคมและโลจิสติกส์ของจีนตอนใต้ และยังเป็นทางออกของจีนไปสู่เอเชียตะวันออกเฉียงใต้
อุตสาหกรรมหลักของที่นี่คือ สิ่งทอและเฟอร์นิเจอร์ รวมทั้งอุปกรณ์อิเล็กทรอนิกส์และคอมพิวเตอร์ ซึ่งไม่น่าแปลกใจ เพราะว่าในมณฑลกวางตุ้งนั้น มีเขตเศรษฐกิจพิเศษ 3 แห่ง ตั้งอยู่ที่เมืองจูไห่ เมืองซัวเถา และเมืองเซินเจิ้น ซึ่งเมืองเซินเจิ้นในปัจจุบันเปรียบเสมือนศูนย์กลางของนวัตกรรม สินค้าอิเล็กทรอนิกส์ และเทคโนโลยีใหม่ๆ ของโลกไปแล้ว
แล้วมณฑลกวางตุ้ง มีความสำคัญต่อเศรษฐกิจของจีนมากแค่ไหน?
ปัจจุบัน กวางตุ้งมีขนาด GDP ประมาณ 11% ของ GDP จีน
มีมูลค่าการส่งออกประมาณ 28% ของการส่งออกทั้งหมดของจีน
มีสัดส่วนมูลค่าการขายสินค้าอุปโภคบริโภคประมาณ 10% ของมูลค่าการขายสินค้าอุปโภคบริโภคของจีน
อุตสาหกรรมท่องเที่ยวก็มีความสำคัญต่อที่นี่ เนื่องจากกวางตุ้งนั้นถือเป็นแหล่งท่องเที่ยวสำคัญแห่งหนึ่งของจีน มีนักท่องเที่ยวต่างชาติมาเยือนที่นี่กว่า 37 ล้านคน สร้างรายได้จากการท่องเที่ยวถึง 591,000 ล้านบาทต่อปี
การเติบโตของเศรษฐกิจในมณฑลกว้างตุ้ง ส่งผลให้สนามบินนานาชาติกว่างโจวไป๋หยุนกลายเป็นสนามบินของจีนที่มีเครื่องบินขึ้น-ลง มากที่สุดอันดับที่ 3 รองจากสนามบินปักกิ่งและเซี่ยงไฮ้ ทั้งยังมากเป็นอันดับที่ 13 ของโลก
ปี 2010 จำนวนผู้มาใช้บริการสนามบินนานาชาติกว่างโจวไป๋หยุน 40.9 ล้านคน
ปี 2018 จำนวนผู้มาใช้บริการสนามบินนานาชาติกว่างโจวไป๋หยุน 69.7 ล้านคน
ปิดท้ายด้วยข้อมูลที่น่าสนใจ
รู้ไหมว่าสนามบินนานาชาติกว่างโจวไป๋หยุนก็เป็นสนามบินที่จดทะเบียนอยู่ในตลาดหลักทรัพย์เซี่ยงไฮ้ด้วย
ปี 2018 สนามบินนานาชาติกว่างโจวไป๋หยุนมีรายได้ 35,000 ล้านบาท กำไร 4,900 ล้านบาท
แต่บริษัท AOT ของไทยมีรายได้ 62,136 ล้านบาท กำไร 25,171 ล้านบาท
นั่นก็แปลว่าบริษัทบริหารสนามบินของเรา ก็ใหญ่ไม่แพ้ใครเลยทีเดียว..
----------------------
บทความนี้ของลงทุนแมน โพสต์ล่วงหน้าใน
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-